รถไฟฟ้าบีทีเอส สายสุขุมวิท

รถไฟฟ้าเฉลิมพระเกียรติ 6 รอบพระชนมพรรษา สาย 1 หรือ รถไฟฟ้าบีทีเอส สายสุขุมวิท หรือ รถไฟฟ้าสายสีเขียว (สุขุมวิท) ซึ่งเรียกตามสีที่กำหนดในแผนแม่บทโครงการระบบขนส่งมวลชนทางรางในกรุงเทพมหานครและปริมณฑล เป็นรถไฟฟ้ายกระดับของระบบรถไฟฟ้าบีทีเอส ในพื้นที่กรุงเทพมหานคร, จังหวัดปทุมธานี และจังหวัดสมุทรปราการ เปิดให้บริการครั้งแรกในปี พ.ศ. 2542 จากศูนย์กลางที่สถานีสยามที่เชื่อมต่อกับสายสีลม สายเหนือมีแนวเส้นทางไปตามถนนพญาไทและถนนพหลโยธิน ปลายทางสถานีคูคต อำเภอลำลูกกา จังหวัดปทุมธานี สายตะวันออกมีแนวเส้นทางไปตามถนนพระราม 1 ถนนเพลินจิต และถนนสุขุมวิท ผ่านเขตบางนา ไปยังสถานีเคหะฯ จังหวัดสมุทรปราการ และมีจำนวนผู้โดยสารสูงสุด (ใน พ.ศ. 2562) อยู่ที่ 740,000 คนต่อวัน
== ภาพรวม ==
รถไฟฟ้าบีทีเอส สายสุขุมวิท เป็นระบบรถไฟฟ้าที่มีโครงสร้างเป็นทางยกระดับเหนือพื้นดินตลอดโครงการ มีแนวเส้นทางเป็นแนวเหนือ-ตะวันออก พาดผ่านพื้นที่สามจังหวัด ได้แก่ กรุงเทพมหานคร, จ.ปทุมธานี และ จ.สมุทรปราการ เริ่มต้นเส้นทางจากบริเวณย่านลำลูกกา จ.ปทุมธานี วิ่งไปตามแนวถนนลำลูกกา จากนั้นเบี่ยงซ้ายเข้าถนนเลียบเส้นทางกับกรมควบคุมการปฏิบัติทางอากาศของกองทัพอากาศ เข้าสู่เขตกรุงเทพมหานคร วิ่งผ่านพื้นที่สำคัญหลายแห่ง อาทิ กองทัพอากาศ, กรมทหารราบที่ 11 รักษาพระองค์, ม.ศรีปทุม, ม.เกษตรศาสตร์ จากนั้นเข้าสู่พื้นที่กรุงเทพมหานครชั้นในที่บริเวณแยกรัชโยธิน วิ่งมาจนถึงปากทางห้าแยกลาดพร้าว ยกระดับข้ามดอนเมืองโทลล์เวย์ เข้าถนนพหลโยธิน ผ่านอนุสาวรีย์ชัยสมรภูมิ เมื่อถึงแยกปทุมวันแนวเส้นทางจะเลี้ยวซ้ายเข้าถนนพระรามที่ 1 และมุ่งตรงไปยังถนนเพลินจิต และถนนสุขุมวิท เพื่อเข้าเขตจังหวัดสมุทรปราการ ผ่านพื้นที่สำคัญของจังหวัดสมุทรปราการอีกหลายแห่ง อาทิ พิพิธภัณฑ์ช้างเอราวัณ, โรงเรียนนายเรือ, ศาลากลางจังหวัดสมุทรปราการ และสิ้นสุดเส้นทางทั้งโครงการที่ย่านบางปู บริเวณสถานตากอากาศบางปู จังหวัดสมุทรปราการ รวมระยะทางทั้งสิ้น 53.58 กิโลเมตร นับเป็นเส้นทางระบบขนส่งมวลชนเร็วที่ยาวที่สุดในกรุงเทพมหานคร แนวเส้นทางจะเน้นขนส่งผู้โดยสารจากชานเมืองทั้งฝั่งเหนือและฝั่งตะวันออกให้เข้าสู่พื้นที่ใจกลางกรุงเทพมหานคร พื้นที่ท่องเที่ยว, สถานบันเทิง และเขตเศรษฐกิจชั้นในตามแนวถนนสุขุมวิทได้อย่างรวดเร็ว
รถไฟฟ้าบีทีเอส สายสุขุมวิท ส่วนแรกสุดในเส้นทางหมอชิต-อ่อนนุช ดำเนินการโดยบริษัท ระบบขนส่งมวลชนกรุงเทพ จำกัด (มหาชน) (บีทีเอสซี) ซึ่งได้รับสัมปทานโครงการเป็นระยะเวลา 30 ปีจากกรุงเทพมหานคร ถึง พ.ศ. 2572 ส่วนเส้นทางส่วนต่อขยายที่เหลือดำเนินการโดยบริษัท กรุงเทพธนาคม จำกัด โดยยังมีบีทีเอสซีเป็นผู้ให้บริการเดินรถตลอดทั้งเส้นทาง
===พื้นที่เส้นทางผ่าน===
==แนวเส้นทาง==

แนวเส้นทางเป็นเส้นทางยกระดับทั้งโครงการในแนวเหนือ-ตะวันออก ผ่านกรุงเทพมหานคร จังหวัดสมุทรปราการ และจังหวัดปทุมธานี  มีจุดเริ่มต้นของทั้งโครงการที่สถานีสยาม ซึ่งเป็นจุดเชื่อมต่อกับรถไฟฟ้าบีทีเอส สายสีลม รวมระยะทางทั้งสิ้น 52.65 กิโลเมตร นับเป็นเส้นทางรถไฟฟ้าขนส่งมวลชนที่ยาวที่สุดในกรุงเทพมหานคร
ในแนวเหนือ เส้นทางจะเริ่มจากสถานีสยามไปทางทิศตะวันตกตามแนวถนนพระรามที่ 1 ก่อนเลี้ยวขวาที่สี่แยกปทุมวัน วิ่งขึ้นไปทางทิศเหนือตามแนวถนนพญาไท เชื่อมต่อกับรถไฟฟ้ามหานคร สายสีส้มที่สถานีราชเทวี รวมทั้งรถไฟฟ้าเชื่อมท่าอากาศยานสุวรรณภูมิและทางรถไฟสายตะวันออกที่สถานีพญาไท จากนั้นหักโค้งผ่านอนุสาวรีย์ชัยสมรภูมิและตรงเข้าสู่ถนนพหลโยธิน ข้ามทางพิเศษศรีรัช เชื่อมต่อกับรถไฟฟ้ามหานคร สายเฉลิมรัชมงคล ที่สถานีหมอชิต จากนั้นยกระดับข้ามทางยกระดับอุตราภิมุขที่ความสูง 26 เมตร แล้วเชื่อมต่อกับรถไฟฟ้ามหานคร สายเฉลิมรัชมงคลอีกครั้งที่สถานีห้าแยกลาดพร้าว รวมทั้ง รถไฟฟ้าสายสีน้ำตาลที่สถานีมหาวิทยาลัยเกษตรศาสตร์ และรถไฟฟ้าสายสีชมพูที่สถานีวัดพระศรีมหาธาตุ จากนั้นผ่านกองทัพอากาศและท่าอากาศยานดอนเมือง ก่อนเบี่ยงเข้าสู่ถนนตัดใหม่ ข้ามคลองหกวาเข้าสู่จังหวัดปทุมธานี แล้ววิ่งเข้าถนนลำลูกกา และไปสิ้นสุดในแนวเหนือที่สถานีคูคต
ในแนวตะวันออก เส้นทางจะเริ่มจากสถานีสยามไปทางทิศตะวันออกตามแนวถนนพระรามที่ 1 และถนนเพลินจิต ข้ามทางพิเศษเฉลิมมหานคร ก่อนเข้าสู่พื้นที่เศรษฐกิจตามแนวถนนสุขุมวิท โดยจะไปเชื่อมต่อกับรถไฟฟ้ามหานคร สายเฉลิมรัชมงคลอีกครั้งที่สถานีอโศก และเชื่อมต่อกับรถไฟฟ้าสายสีเทาที่สถานีทองหล่อและสถานีพระโขนง จากนั้นข้ามคลองพระโขนง ลอดใต้ทางพิเศษฉลองรัช เข้าสู่พื้นที่ชานเมืองฝั่งตะวันออก เชื่อมต่อกับรถไฟฟ้าสายสีเงินที่สถานีบางนา ลอดใต้ทางพิเศษบูรพาวิถี มุ่งหน้าตรงเข้าสู่จังหวัดสมุทรปราการ เชื่อมต่อกับรถไฟฟ้ามหานคร สายสีเหลืองที่สถานีสำโรง จากนั้นวิ่งต่อไปตามแนวถนนสุขุมวิท ข้ามถนนกาญจนาภิเษกฝั่งใต้ (ทางพิเศษบางพลี-สุขสวัสดิ์) ที่ความสูง 28 เมตร แล้วมุ่งหน้าไปทางทิศตะวันออกเฉียงใต้ตามแนวถนนสุขุมวิท และสิ้นสุดเส้นทางทั้งระบบที่สถานีเคหะฯ
แผนที่เส้นทาง
== สถานีที่เปิดให้บริการในปัจจุบัน ==
== การเชื่อมต่อ ==
=== รถไฟฟ้าบีทีเอส และระบบขนส่งมวลชนกรุงเทพมหานคร ===
ผู้โดยสารสามารถเปลี่ยนเส้นทางไปยังเส้นทางอื่นๆ ในระบบขนส่งมวลชนกรุงเทพมหานคร ได้ที่สถานีดังต่อไปนี้
สยาม : สายสีลม
ทองหล่อ : สายสีเทา (โครงการ)
พระโขนง : สายสีเทา (โครงการ)
อุดมสุข และ บางนา : สายสีฟ้าอ่อน (โครงการ)
=== รถไฟฟ้ามหานคร ===

ผู้โดยสารสามารถเปลี่ยนไปใช้บริการรถไฟฟ้ามหานครได้ที่
สถานีวัดพระศรีมหาธาตุ เชื่อมต่อกับสายสีชมพู โดยเป็นสถานีเดียวที่เชื่อมต่อระบบภายใต้เขตพื้นที่ที่ผ่านเครื่องตรวจตั๋วโดยสารแล้ว (Paid area) เขตเดียวกัน แม้จะอยู่ต่างระบบ (กำลังก่อสร้าง)
สถานีมหาวิทยาลัยเกษตรศาสตร์ เชื่อมต่อกับสถานีแยกเกษตร ของสายสีน้ำตาล ผ่านทางเชื่อมยกระดับ (โครงการ)
สถานีห้าแยกลาดพร้าว เชื่อมต่อกับสถานีพหลโยธินของสายเฉลิมรัชมงคล ผ่านทางเชื่อมยกระดับห่างจากตัวสถานีประมาณ 300 เมตร
สถานีหมอชิต เชื่อมต่อโดยตรงกับสถานีสวนจตุจักรของสายเฉลิมรัชมงคล
สถานีราชเทวี เชื่อมต่อโดยตรงกับสถานีราชเทวีของสายสีส้ม (โครงการ)
สถานีสยามและสถานีชิดลม เชื่อมต่อกับสถานีประตูน้ำของสายสีส้ม โดยผ่านทางเชื่อมราชประสงค์นอร์ทวอล์ก (R Walk - North Walk) จากศูนย์การค้าเกษรวิลเลจ ผ่านหน้าโรงแรมอโนมา และสิ้นสุดที่ศูนย์การค้าแพลตินั่มประตูน้ำ ซึ่งเป็นบริเวณที่ตั้งสถานี (โครงการ)
สถานีอโศก เชื่อมต่อโดยตรงกับสถานีสุขุมวิทของสายเฉลิมรัชมงคล
สถานีสำโรง เชื่อมต่อโดยตรงกับสถานีสำโรงของสายสีเหลือง
=== รถไฟฟ้าเชื่อมท่าอากาศยานสุวรรณภูมิ ===
ผู้โดยสารสามารถเปลี่ยนไปใช้รถไฟฟ้าเชื่อมท่าอากาศยานสุวรรณภูมิหรือแอร์พอร์ตลิงก์ ได้ที่สถานีพญาไท โดยทางการรถไฟแห่งประเทศไทยได้สร้างทางเชื่อมต่อโดยตรงจากสถานีพญาไทของโครงการแอร์พอร์ทลิงก์มายังสถานีพญาไทของรถไฟฟ้าบีทีเอส ซึ่งสถานีรถไฟฟ้าบีทีเอสได้ติดตั้งประตูเครื่องตรวจตั๋วโดยสารอัตโนมัติเพิ่มเติมบริเวณกลางสถานี ทำให้พื้นที่ที่ผ่านเครื่องตรวจตั๋วโดยสารแล้ว (paid area) ถูกแบ่งออกเป็น 2 ส่วนในลักษณะเดียวกันกับสถานีสยาม เพื่อเพิ่มความสะดวกสำหรับผู้ที่จะต่อรถเดินทางไปยังท่าอากาศยานสุวรรณภูมิ
=== รถบริการรับส่ง ===
ในบางสถานีผู้โดยสารสามารถเดินทางจากสถานีไปยังอาคารต่างๆ ด้วยบริการรถรับส่งจากสถานี ดังต่อไปนี้
หมอชิต – อิมแพ็ค เมืองทองธานี
สนามเป้า – ศาลาว่าการกรุงเทพมหานครแห่งใหม่ (อาคารธานีนพรัตน์)
สยาม – สามย่านมิตรทาวน์
สยาม – จุฬาลงกรณ์มหาวิทยาลัย
* สาย 1 สยาม (ลิโด้) – คณะสถาปัตยกรรมศาสตร์ – ศาลาพระเกี้ยว – แยกเฉลิมเผ่า
* สาย 4 สยาม (ลิโด้) – คณะครุศาสตร์ – สามย่านมิตรทาวน์ – คณะสถาปัตยกรรมศาสตร์ – ศาลาพระเกี้ยว – แยกเฉลิมเผ่า
เพลินจิต – อาคารออลซีซั่นเพลส – โรงแรมคอนราด กรุงเทพ
เอกมัย – บิ๊กซี ฟู้ดเพลส บีเจซี 1
อ่อนนุช – เซ็นทรัล วิลเลจ
อุดมสุข – เซ็นทรัล บางนา  – โตโยต้า มอเตอร์ส ประเทศไทย – โรงพยาบาลไทยนครินทร์ - เอ็มอาร์ที ศรีเอี่ยม - เอ็มอาร์ที ศรีอุดม - ไบเทค บางนา - บางนา
อุดมสุข – เมกาซิตี้ บางนา
บางนา – เซ็นทรัล บางนา  – โตโยต้า มอเตอร์ส ประเทศไทย – โรงพยาบาลไทยนครินทร์ - เอ็มอาร์ที ศรีเอี่ยม - เอ็มอาร์ที ศรีอุดม - ไบเทค บางนา
บริการรถรับส่งดังกล่าวทั้งหมดไม่เสียค่าบริการ ยกเว้นเส้นทางหมอชิต–อิมแพ็ค เมืองทองธานี ที่เก็บค่าโดยสาร 30 บาทต่อเที่ยว
=== ทางเดินเข้าอาคาร ===

ในบางสถานีผู้โดยสารสามารถเดินจากสถานีไปยังอาคารต่างๆ ในบริเวณใกล้เคียงได้ดังนี้ (ตัวเอน หมายถึงกำลังก่อสร้าง)
โรงพยาบาลภูมิพลอดุลยเดช : โรงพยาบาลภูมิพลอดุลยเดช
รัชโยธิน : เมเจอร์ ซีนีเพล็กซ์ รัชโยธิน, อเวนิว รัชโยธิน, เอสซีบีปาร์คพลาซา (ธนาคารไทยพาณิชย์ สำนักงานใหญ่)
ห้าแยกลาดพร้าว : เซ็นทรัล ลาดพร้าว, ยูเนียนมอลล์, อาคารศูนย์เอ็นเนอร์ยี่คอมเพล็กซ์
หมอชิต : เดอะไลน์ จตุจักร-หมอชิต, หมอชิตคอมเพล็กซ์
อนุสาวรีย์ชัยสมรภูมิ : เซ็นจูรี่ เดอะมูฟวี่ พลาซ่า อนุสาวรีย์ชัยฯ, วิคตอรี่ ฮับ, เซ็นเตอร์วัน
พญาไท : อาคารซีพีทาวเวอร์ 3, เดอะ ยูนิคอร์น พญาไท
ราชเทวี : โรงแรมเอเชีย, ซัมมิท ทาวเวอร์
สยาม : เซ็นทรัลเวิลด์, สยามสแควร์วัน, สยามเซ็นเตอร์, สยามพารากอน, อาคาร เซ็นเตอร์พอยท์ ออฟ สยามสแควร์
ชิดลม : เซ็นทรัล ชิดลม, อาคารเมอร์คิวรี่เพลส, เซ็นทรัลเวิลด์, เอราวัณ แบงค็อก, เกษรเซ็นเตอร์, เกษรเอราวัณ, มณียา เซ็นเตอร์, อาคารวันซิตี้เซ็นเตอร์
เพลินจิต : อาคารปาร์ค เวนเจอร์ ดิ อีโคเพล็กซ์ ออน วิทยุ, โนเบิล เพลินจิต, อาคารเวฟเพลส, เซ็นทรัล เอ็มบาสซี, ธนาคารกรุงศรีอยุธยา สำนักเพลินจิต, อาคารวันซิตี้เซ็นเตอร์
นานา : โรงแรมไฮแอท รีเจนซี สุขุมวิท, คิว สุขุมวิท, โอ-เนส ทาวเวอร์, เท็นธ์อเวนิว
อโศก : อาคารเอ็กซ์เชนจ์ทาวเวอร์, อาคารอินเตอร์เชนจ์ 21, โรงแรมเชอราตันแกรนด์ สุขุมวิท, อาคารไทม์สแควร์, โรงแรมเวสตินแกรนด์ สุขุมวิท, เทอร์มินัล 21 อโศก และโรงแรมแกรนด์เซ็นเตอร์พอยท์ สุขุมวิท-เทอร์มินัล 21, โรงแรมโซลาเรีย นิชิเท็ตสึ กรุงเทพ, โรงแรมโซฟิเทล กรุงเทพ สุขุมวิท, เท็นธ์อเวนิว
พร้อมพงษ์ : เอ็มโพเรียม, เอ็มควอเทียร์, เอ็มสเฟียร์, โรงแรมฮอลลิเดย์อินน์ กรุงเทพ สุขุมวิท 24, โรงแรมเรดิสันบลู กรุงเทพ, อาคารจัสมินซิตี้
ทองหล่อ : โนเบิล รีมิกซ์ 2, อาคารทีวัน ทองหล่อ, โรงแรมอินเตอร์คอนติเนนตัล แบงค็อก สุขุมวิท
เอกมัย : ศูนย์การแพทย์บางกอกเมดิเพล็กซ์ เซ็นเตอร์, เกตเวย์ เอกมัย, โรงภาพยนตร์เมเจอร์ซีนีเพล็กซ์ สุขุมวิท-เอกมัย, สหกรณ์กรุงเทพ
พระโขนง : ดับเบิลยู ดิสทริกต์
อ่อนนุช : โลตัส สุขุมวิท 50, เซ็นจูรี่ เดอะมูฟวี่ พลาซ่า สุขุมวิท
ปุณณวิถี : ทรู ดิจิทัล พาร์ค, คลาวด์ 11
อุดมสุข : 66 ทาวเวอร์, คลาวด์ 11, ทรู ดิจิทัล พาร์ค, แบงค็อก มอลล์
บางนา : ไบเทคบุรี, เดอะคอสท์ บางนา
สำโรง : อิมพีเรียลเวิลด์ สำโรง
ปู่เจ้า : บิ๊กซี สำโรง 2
ปากน้ำ : หอชมเมืองจังหวัดสมุทรปราการและอุทยานการเรียนรู้อ่าวไทย
แพรกษา :โรบินสัน ไลฟ์สไตล์ สมุทรปราการ, บิ๊กซี สมุทรปราการ
=== แผนที่แสดงการเชื่อมต่อกับระบบขนส่งมวลชนอื่น ===
== รูปแบบของโครงการ ==
เป็นระบบรถไฟฟ้าขนาดหนัก (heavy rail transit)
ทางวิ่งยกระดับที่ความสูง 12 เมตรตลอดทั้งโครงการ ยกเว้น ช่วงข้ามทางพิเศษศรีรัช และทางพิเศษเฉลิมมหานครมีความสูง 17 เมตร ช่วงข้ามทางพิเศษบางพลี-สุขสวัสดิ์ (ถนนกาญจนาภิเษกด้านใต้) มีความสูง 27.40 เมตร และช่วงข้ามทางยกระดับอุตราภิมุขและถนนพหลโยธินกับถนนวิภาวดีรังสิตมีความสูง 27.96 เมตร
ขนาดราง 1.435 เมตร (European standard guage) โดยมีรางที่ 3 ขนานไปกับรางวิ่งสำหรับจ่ายกระแสไฟฟ้าให้กับตัวรถ
ตัวรถเป็นรถปรับอากาศขนาดกว้าง 3.2 เมตร ยาว 20-24 เมตร สูงประมาณ 3.7 เมตร ความจุ 320 คนต่อคัน ต่อพวงได้ 3-6 คันต่อขบวน ใช้ไฟฟ้ากระแสตรง 750 โวลท์ ป้อนระบบขับเคลื่อนรถ สามารถรองรับผู้โดยสารได้ 50,000 คนต่อชั่วโมงต่อทิศทาง
ใช้ระบบอาณัติสัญญาณเดินรถด้วยระบบอัตโนมัติจากศูนย์ควบคุมการเดินรถ และใช้ระบบเก็บค่าโดยสารอัตโนมัติ
=== ศูนย์ซ่อมบำรุงและศูนย์ควบคุมการเดินรถ ===
เส้นทางช่วงหมอชิต-แบริ่ง จะใช้ศูนย์ซ่อมบำรุงใหญ่หมอชิต (ที่ทำการ บริษัท ระบบขนส่งมวลชนกรุงเทพ จำกัด (มหาชน) ในปัจจุบัน) ร่วมกับสายสีเขียวอ่อน ช่วงแบริ่ง-สมุทรปราการ จะใช้ศูนย์ซ่อมบำรุงย่อยสมุทรปราการ (บางปิ้ง) และช่วงหมอชิต-คูคต จะใช้ศูนย์ซ่อมบำรุงย่อยสายไหม ระบบเดินรถทั้งระบบมีศูนย์ควบคุมการเดินรถกลางอยู่ที่ศูนย์ซ่อมบำรุงใหญ่หมอชิต และมีระบบเดินรถสำรองอยู่ที่ศูนย์บำรุงย่อยสายไหม
=== สิ่งอำนวยความสะดวก ===

โครงการมีจุดจอดแล้วจร (park and ride) ทั้งหมดสี่แห่ง ได้แก่ ที่สถานีหมอชิตบริเวณพื้นที่ของโครงการบางกอกเทอร์มินัล หรือสถานีขนส่งหมอชิตเดิม อันเป็นพื้นที่ของกรมธนารักษ์, สถานีเคหะฯ (สถานีปลายทาง) โดยจะเป็นลานจอดรถเช่นเดียวกัน นอกจากนี้มีอาคารจอดรถจำนวน 2 แห่งที่ สถานีคูคต (สถานีต้นทาง) 1 แห่ง และ สถานีแยก คปอ. 1 แห่ง
=== สถานี ===
มีทั้งหมด 55 สถานี เป็นสถานียกระดับทั้งหมด
รูปแบบสถานี
สถานีมีความยาวประมาณ 150 เมตร มีประตูชานชาลา (platform screen door) ความสูงแบบ Half-Height ในบางสถานี ออกแบบให้หลบเลี่ยงสาธารณูปโภคใต้ดินและบนดิน และรักษาสภาพผิวจราจรบนถนนมากที่สุด และมีเสายึดสถานีอยู่บริเวณเกาะกลางถนน
=== ขบวนรถโดยสาร ===

==== ซีเมนส์ โมดูลาร์ เมโทร (EMU-A1) ====
สถานะ : ให้บริการตั้งแต่ขบวนหมายเลข 1 ถึง 35
ความยาว 4 ตู้ต่อ 1 ขบวน
จำนวน 35 ขบวน
ในระบบรถไฟฟ้าบีทีเอสขบวนซีเมนส์ โมดูลาร์เมโทร รุ่น EMU-A1 มีเพียงแค่เอ-คาร์และซี-คาร์เท่านั้น โดยใน 1 ขบวนจะมีเอ-คาร์อยู่ที่หัวและท้ายขบวนจำนวน 2 ตู้ และมีซี-คาร์อยู่กลางขบวนรถ 2 ตู้ สามารถต่อพ่วงเพิ่มได้สูงสุดถึง 6 ตู้ต่อ 1 ขบวน มีความยาวอยู่ที่ 65.30 เมตร และมีความกว้าง 3.20 เมตร มีประตูเลื่อนกว้าง 1.40 เมตร จำนวน 32 บานต่อ 1 ขบวน ตัวถังรถทำจากเหล็กปลอดสนิม ติดตั้งระบบปรับอากาศ พร้อมหน้าต่างชนิดกันแสง รถไฟฟ้าสามารถขับเคลื่อนได้โดยใช้แรงดันไฟฟ้า 750 Vdc โดยรับจากรางส่งที่ 3
==== ซีเมนส์ โบซันคายา (EMU-A2) ====
สถานะ: ให้บริการตั้งแต่ขบวนหมายเลข 53 ถึง 74 
ความยาว 4 ตู้ต่อ 1 ขบวน
จำนวน 22 ขบวน
ในระบบรถไฟฟ้าบีทีเอสขบวนซีเมนส์ โบซันคาย่าดีไซน์ บีทีเอสโมเดล  รุ่น EMU-A2 จะประกอบไปด้วย Mc-Car และ T-Car โดย Mc-Car จะอยู่ด้านหัวและท้ายขบวน 2 ตู้ และ T-Car จะอยู่กลางขบวน 2 ตู้ สามารถต่อพ่วงได้สูงสุด 6 ตู้ต่อ 1 ขบวน มีความยาวอยู่ที่ 65.30 เมตรและมีความกว้าง 3.12 เมตร มีประตูเลื่อนกว้าง 1.40 เมตร จำนวน 32 บานต่อ 1 ขบวน ตัวถังของขบวนรถทำจากเหล็กปลอดสนิม ติดตั้งระบบปรับอากาศแบบอินเวอร์เตอร์พร้อมระบบกรองอากาศทั้งหมด 8 ยูนิต พร้อมหน้าต่างชนิดกันแสง และมีระบบแผนที่นำทางหรือ Dynamic Route Map ซึ่งทำงานพร้อมกับระบบอาณัติสัญญาณ ติดตั้งอยู่เหนือประตูทุกบาน มีกล้องวงจรปิดสำหรับบันทึกและสอดส่องผู้โดยสาร และประหยัดพลังงานกว่ารถไฟฟ้าซีเมนส์รุ่นเดิมที่ใช้งานอยู่ รถไฟฟ้าสามารถขับเคลื่อนได้โดยใช้แรงดันไฟฟ้า 750 Vdc โดยรับจากรางส่งที่ 3
==== ซีเอ็นอาร์ ฉางชุน (EMU-B1 , EMU-B2) ====
สถานะ: ให้บริการตั้งแต่ขบวนหมายเลข 36 ถึง 52 
ความยาว 4 ตู้ต่อ 1 ขบวน
จำนวน EMU-B1 12 ขบวน และ EMU-B2 5 ขบวน
ในระบบรถไฟฟ้าบีทีเอสขบวนซีเอ็นอาร์ ฉางชุน รุ่น EMU-B1 และ EMU-B2 จะประกอบไปด้วย Tc-Car และ M-Car โดย Tc-Car จะอยู่ด้านหัวและท้ายขบวน 2 ตู้ และ M-Car จะอยู่กลางขบวน 2 ตู้ สามารถต่อพ่วงได้สูงสุด 6 ตู้ต่อ 1 ขบวน มีความยาวอยู่ที่ 65.30 เมตรและมีความกว้าง 3.2 เมตร มีประตูเลื่อนกว้าง 1.40 เมตร จำนวน 32 บานต่อ 1 ขบวน ตัวถังของขบวนรถทำเหล็กปลอดสนิมและอะลูมิเนียม ติดตั้งระบบปรับอากาศทั้งหมด 8 ยูนิต พร้อมหน้าต่างชนิดกันแสง และมีระบบแสดงผลสถานะรถ Dynamic Route Map ซึ่งทำงานพร้อมกับระบบอาณัติสัญญาณ ติดตั้งอยู่เหนือประตูทุกบาน รถไฟฟ้าสามารถขับเคลื่อนได้โดยใช้แรงดันไฟฟ้า 750 Vdc โดยรับจากรางส่งที่ 3
==== ซีอาร์อาร์ซี ฉางชุน (EMU-B3) ====
สถานะ: ให้บริการตั้งแต่ขบวนหมายเลข 75 ถึง 98
ในระบบรถไฟฟ้าบีทีเอสที่ให้บริการในปัจจุบัน จะประกอบไปด้วย Mc-Car และ T-Car โดย Mc-Car เป็นตู้โดยสารที่มีระบบขับเคลื่อน และมีห้องคนขับ จะอยู่ด้านหัวและท้ายขบวน 2 ตู้ (ตู้หมายเลข 18XX และ 19XX) และ T-Car เป็นตู้โดยสารไม่มีระบบขับเคลื่อน และไม่มีห้องคนขับ จะอยู่กลางขบวน 2 ตู้ (ตู้หมายเลข 28XX และ 29XX) โดยมีรูปแบบการจัดขบวนเป็น [ Mc ] - [ T ] - [ T ] - [ Mc ] สามารถต่อพ่วงได้สูงสุด 6 ตู้ต่อ 1 ขบวน  ตัวถังของขบวนรถทำเหล็กปลอดสนิมและอะลูมิเนียม ติดตั้งระบบปรับอากาศทั้งหมด 8 ยูนิต พร้อมหน้าต่างชนิดกันแสง และมีระบบแสดงสถานะรถ Dynamic Route Map (LCD-DRM) ซึ่งทำงานพร้อมกับระบบอาณัติสัญญาณ ติดตั้งอยู่เหนือประตูทุกบาน
== ส่วนต่อขยาย ==
=== ส่วนต่อขยายสายสุขุมวิท ===
==== เคหะฯ - ตำหรุ ====
พื้นที่ที่เส้นทางผ่าน เทศบาลตำบลบางปู อ.เมืองสมุทรปราการ จ.สมุทรปราการ
เส้นทาง หลังจากผ่านสถานีเคหะฯ รถไฟฟ้าจะวิ่งต่อไปบนถนนสุขุมวิท จากนั้นเข้าสู่สถานีสวางคนิวาสเป็นสถานีแรก และจะวิ่งสู่สถานีเมืองโบราณ, สถานีศรีจันทร์ประดิษฐ์ และสิ้นสุดโครงการส่วนต่อขยายฝั่งตะวันออกที่สถานีตำหรุ โดยปัจจุบันส่วนต่อขยายส่วนนี้ได้ถูกพักการดำเนินการไม่มีกำหนด จนกว่าจะได้ความชัดเจนเรื่องหลักประกันผู้โดยสาร
สถานี สถานียกระดับ 5 สถานี
===== รายชื่อสถานี =====
=== ส่วนต่อขยายสายพหลโยธิน ===
==== คูคต - วงแหวนรอบนอกตะวันออก ====
พื้นที่ที่เส้นทางผ่าน อำเภอลำลูกกา จังหวัดปทุมธานี
เส้นทาง หลังจากผ่านสถานีคูคต รถไฟฟ้าจะวิ่งไปตามแนวถนนลำลูกกา จากนั้นเข้าสู่สถานีคลองสาม เป็นสถานีแรก เข้าสู่สถานีคลองสี่, สถานีคลองห้า และสิ้นสุดโครงการส่วนต่อขยายส่วนเหนือที่สถานีวงแหวน-ลำลูกกา โดยปัจจุบันส่วนต่อขยายส่วนนี้ได้ถูกพักการดำเนินการไม่มีกำหนด จนกว่าจะได้ความชัดเจนเรื่องหลักประกันผู้โดยสาร
สถานี สถานียกระดับ 4 สถานี
===== รายชื่อสถานี =====
=== สถานีโครงการในอนาคต ===
{|class="wikitable"
|-
! align=center| รหัส || align=center| ชื่อสถานี || align=center| จุดเชื่อมต่อ || align=center| สถานะในปัจจุบัน
|-
|  || เสนาร่วม ||  || วางแผนก่อสร้างอย่างเป็นทางการใน พ.ศ. 2563 เพื่อแบ่งเบาภาระของสถานีอารีย์ และสถานีสะพานควายเนื่องจากปัจจุบันพื้นที่โดยรอบสถานีเป็นอาคารสำนักงานและคอนโดมิเนียม และมีประชากรอาศัยอยู่หนาแน่น.แต่สถานะล่าสุด (พ.ศ. 2564) มีแนวโน้มที่จะเลื่อนการก่อสร้างออกไปอย่างไม่มีกำหนดอันเนื่องมาจากสถานการณ์การแพร่ระบาด ของโรคติดเชื้อไวรัสโคโรนา 2019 (โควิด-19)
|}
== ส่วนต่อขยายของโครงการที่ถูกยกเลิก ==
=== ส่วนต่อขยายอนุสาวรีย์ชัยสมรภูมิ – ลำลูกกาคลอง 7 ===
หน่วยงานที่รับผิดชอบ: สำนักการจราจรและขนส่ง กรุงเทพมหานคร
พื้นที่ที่เส้นทางผ่าน : เขตราชเทวี, เขตพญาไท, เขตดินแดง, เขตห้วยขวาง, เขตลาดพร้าว, เขตบางเขน, เขตดอนเมือง, เขตสายไหม กรุงเทพมหานคร, อำเภอลำลูกกา จังหวัดปทุมธานี
เส้นทาง : แนวเส้นทางเริ่มต้นจากปลายสายที่อนุสาวรีย์ชัยสมรภูมิเลี้ยวขวาเข้าถนนราชวิถีผ่านสามเหลียมดินแดงเข้าถนนดินแดงวิ่งตามถนนดินแดงและถนนอโศก-ดินแดงไปจนถึงแยกพระราม 9 เพื่อเชื่อมต่อรถไฟฟ้าสายสีน้ำเงิน จากนั้นวิ่งต่อไปจนถึงแยกประดิษฐ์มนูธรรมแล้วเลี้ยวซ้ายเข้าถนนประดิษฐ์มนูธรรม เลี้ยวซ้ายอีกครั้งที่แยกประดิษฐ์มนูธรรม-ลาดพร้าวเพื่อเข้าถนนลาดพร้าว และเลี้ยวขวาเข้าถนนลาดพร้าว-วังหิน เพื่อออกสู่ถนนลาดปลาเค้าและถนนประเสริฐมนูกิจ จากนั้นเบี่ยงซ้ายตามถนนผลาสินธุ์ออกสู่ถนนพหลโยธิน แล้วเลี้ยวขวาเข้าสู่ถนนลำลูกกา เพื่อสิ้นสุดเส้นทางที่ย่านลำลูกกาคลอง 7 อย่างไรก็ดีแผนส่วนต่อขยายนี้ไม่ได้ถูกนำมาดำเนินการจริง เนื่องจากมีการปรับเปลี่ยนที่ตั้งของศูนย์ซ่อมบำรุงมาอยู่ย่านหมอชิต รวมถึงสภาพเศรษฐกิจในขณะนั้น และปัจจุบันแนวศึกษาของโครงการมีเส้นทางรถไฟฟ้าทดแทนหลายเส้นทาง เช่น ช่วงแยกผังเมือง - ประดิษฐ์มนูธรรม เป็นส่วนหนึ่งของรถไฟฟ้าสายสีส้ม ช่วงประดิษฐ์มนูธรรม - ลาดพร้าว 80 เป็นส่วนหนึ่งของรถไฟฟ้าสายสีเทา ช่วงลาดพร้าว 80 - ลาดพร้าว-วังหิน เป็นส่วนหนึ่งของรถไฟฟ้าสายสีเหลือง และช่วงบางบัว - ลำลูกกา เป็นส่วนหนึ่งของส่วนต่อขยายสายสุขุมวิท ช่วงหมอชิต - สะพานใหม่ - คูคตในปัจจุบัน
=== ส่วนต่อขยายสุขุมวิท - ท่าอากาศยานสุวรรณภูมิ ===
หน่วยงานที่รับผิดชอบ: สำนักการจราจรและขนส่ง กรุงเทพมหานคร
พื้นที่ที่เส้นทางผ่าน : เขตวัฒนา, เขตสวนหลวง, เขตประเวศ, เขตลาดกระบัง กรุงเทพมหานคร, อำเภอบางพลี จังหวัดสมุทรปราการ
เส้นทาง : แนวเส้นทางนี้ปรากฏขึ้นครั้งแรกในแผนการขยายแนวเส้นทางระบบขนส่งมวลชนกรุงเทพมหานคร ตามมติการประชุมร่วมกับคณะกรรมการจัดการจราจรทางบก (คจร.) เมื่อวันที่ 23 กุมภาพันธ์ 2547 ที่คจร. มีมติให้กรุงเทพมหานครศึกษาแนวทางเพิ่มเติมเพื่อต่อขยายสายทางภายใน พ.ศ. 2552 โดยแนวเส้นทางจะต่อขยายจากสถานีอ่อนนุช แล้วเลี้ยวขวาเข้าถนนอ่อนนุช ผ่านแยกศรีนุช แยกพัฒนาการ เข้าสู่ถนนลาดกระบัง จากนั้นเลี้ยวขวาเข้าท่าอากาศยานสุวรรณภูมิในแนวเดียวกับถนนสุวรรณภูมิ 1 เพื่อสิ้นสุดทั้งโครงการที่สถานีท่าอากาศยานสุวรรณภูมิ ซึ่งจะยกระดับอยู่ด้านหน้าอาคารผู้โดยสารหลัก รวมระยะทาง 20 กิโลเมตร แต่เนื่องจากแนวเส้นทางส่วนใหญ่เป็นแนวคู่ขนานกับ รถไฟฟ้าเชื่อมท่าอากาศยานสุวรรณภูมิ ช่วงรามคำแหง - สุวรรณภูมิ ถึงแม้จะเป็นการช่วยแบ่งเบาภาระให้กับโครงการ รวมถึงขนส่งผู้โดยสารออกไปตามแนวถนนอ่อนนุช และถนนลาดกระบัง แต่ด้วยข้อกังขาเรื่องการลงทุน กรุงเทพมหานครจึงไม่ได้เสนอส่วนต่อขยายนี้ให้คณะรัฐมนตรีพิจารณา
=== ส่วนต่อขยายอ่อนนุช - บางนา - ท่าอากาศยานสุวรรณภูมิ ===
หน่วยงานที่รับผิดชอบ : สำนักการจราจรและขนส่ง กรุงเทพมหานคร
พื้นที่ที่เส้นทางผ่าน : เขตบางนา กรุงเทพมหานคร
เส้นทาง : แนวเส้นทางนี้ปรากฏขึ้นครั้งแรกในแผนแม่บทระบบขนส่งมวลชนกรุงเทพมหานคร พ.ศ. 2537 (MTMP) และแผนแม่บทเพื่อการปฏิบัติจริง พ.ศ. 2539 (CTMP) โดยแนวเส้นทางจะต่อขยายจากสถานีอ่อนนุชไปยังสถานีอุดมสุข แล้วเลี้ยวซ้ายเข้าถนนบางนา-บางปะกง มุ่งหน้าไปทางจังหวัดชลบุรีจนถึงกิโลเมตรที่ 16 แล้วเลี้ยวซ้ายเข้าพื้นที่ท่าอากาศยานสุวรรณภูมิด้านใต้ แต่ด้วยสภาวะเศรษฐกิจที่ไม่ฟื้นฟูดีในการปรับปรุงแผนแม่บทเมื่อครั้ง พ.ศ. 2543 (URMAP) จึงได้ยกเลิกเส้นทางดังกล่าวไป ต่อมาในการประชุมร่วมกับคณะกรรมการจัดการจราจรทางบก (คจร.) เมื่อวันที่ 23 กุมภาพันธ์ 2547 คจร. มีมติให้กรุงเทพมหานครศึกษาแนวทางเพิ่มเติมเพื่อต่อขยายสายทางภายใน พ.ศ. 2552 กรุงเทพมหานครจึงหยิบเอาแนวเส้นทางดังกล่าวกลับมาพิจารณา โดยลดระยะทางเหลือเพียงกิโลเมตรที่ 4 บริเวณวัดศรีเอี่ยม รวมระยะทาง (จากสถานีอุดมสุข) 4.4 กิโลเมตร แต่เนื่องจากแนวเส้นทางเป็นเส้นทางระยะสั้น จึงไม่คุ้มค่าต่อการลงทุน ประกอบกับเส้นทางช่วงอ่อนนุช - สุวรรณภูมิไม่ได้ถูกนำเสนอเข้าพิจารณา กรุงเทพมหานครจึงมีแนวคิดในการต่อขยายเส้นทางจากวัดศรีเอี่ยมออกไปอีก 12 กิโลเมตร เพื่อสิ้นสุดที่บริเวณอาคารผู้โดยสารฝั่งใต้ของท่าอากาศยานสุวรรณภูมิตามแผนแม่บทเดิมเมื่อ พ.ศ. 2539 ก่อนแยกโครงการออกมาดำเนินการต่างหากในชื่อ รถไฟฟ้าสายสีเงิน และลดระดับโครงการจากรถไฟฟ้ารางหนักเป็นรถไฟฟ้ารางเบา
== ดูเพิ่ม ==
รถไฟฟ้าบีทีเอส
รถไฟฟ้าบีทีเอส สายสีลม
รถไฟฟ้ามหานคร
รถไฟฟ้าสายสีแดง
โครงข่ายระบบรถไฟฟ้าขนส่งมวลชนในกรุงเทพมหานครและพื้นที่ต่อเนื่อง
== อ้างอิง ==
== แหล่งข้อมูลอื่น ==
บริษัท ระบบขนส่งมวลชนกรุงเทพ จำกัด (มหาชน)
 
รถไฟฟ้าในจังหวัดสมุทรปราการ
รถไฟฟ้าในจังหวัดปทุมธานี
เมกะโปรเจกต์ในประเทศไทย
พระราชพิธีมหามงคลเฉลิมพระชนมพรรษา 6 รอบ 5 ธันวาคม 2542